DIRECȚIA GENERALĂ BIODIVERSITATE

Nr. înreg.: DGB/140383/

**Aprob**

**Secretar de Stat**

**Dan-Ștefan CHIRU**

**REFERAT DE APROBARE**

Prezentul proiect de ordin stabileşte derogarea în scop științific pentru 333 de specii de păsări de pe teritoriul Rezervației Biosferei “Delta Dunării” având ca obiectiv studierea deplasărilor locale și a migrației acestora, folosind metoda inelărilor.

Autoritatea publică centrală pentru protecţia mediului acordă derogări, cu avizul prealabil al Academiei Române, cu condiţia să nu existe o alternativă acceptabilă, iar măsurile derogatorii să nu fie în detrimentul menţinerii populaţiilor speciilor respective într-o stare de conservare favorabilă în arealul lor natural şi numai în anumite situaţii.

Derogările nu se acordă dacă există riscul ca acestea să aibă un impact negativ semnificativ de ordin calitativ sau cantitativ asupra populaţiei care face obiectul derogării.

Conservarea durabilă a speciilor de faună sălbatică, în conformitate cu prevederile Directivei “Habitate”, este o prioritate majoră în strategia autorităţii publice centrale pentru protecţia mediului, iar în acest sens sunt necesare o serie de măsuri concrete.

Unul dintre principalele obiective din planurile de management şi de acţiune pentru speciile de faună sălbatică este controlul populaţiilor prin stabilirea unui management flexibil în funcţie de mărimea populaţiilor, interacţiunea acestor specii cu populaţia umană şi cu alte specii domestice şi sălbatice.

La baza elaborării prezentului ordin au stat prevederile art. 38 alin. (2) din Ordonanţa de urgenţă a Guvernului nr. 57/2007 privind regimul ariilor naturale protejate, conservarea habitatelor naturale, a florei şi faunei sălbatice aprobată cu completări şi modificări prin Legea nr. 49/2011, cu modificările și completările ulterioare şi ale Ordinului ministrului mediului şi al ministrului agriculturii, pădurilor şi dezvoltării rurale nr. 203/14/2009 privind procedura de stabilire a derogărilor de la măsurile de protecţie a speciilor de floră şi faună sălbatică.

Derogarea se acordă Stațiunii Biologice Marine “Prof. Dr. Ioan Borcea” Agigea a Universității “Alexandru Ioan Cuza” din Iași. Activitatea de cercetare științifică se realizează în cadrul Proiectelor Stațiunii Biologice Marine „Prof. Dr. Ioan Borcea” Agigea a Universității „Alexandru Ioan Cuza” din Iași cuprinse de Planul de Cercetare al Stațiunii de Cercetare în cadrul a două teme:

- Dinamica migrației în Estul Europei cu accent pe ruta de migrație *Via Pontica*. Această temă de cercetare își propune studierea migrației păsărilor sălbatice (în special), ce migrează prin Vestul Mării Negre, folosind metodele specifice stațiilor ornitologice.

- Influența indicilor climatici continentali asupra migrației și iernării speciilor de păsări din România și Republica Moldova. În cadrul acestei teme de cercetare, vor fi analizate mișcările populaționale în perioadele post reproductive în raport cu indicii climatici continentali (Indicele Nord-Atlantic și Oscilațiile Arctice).

De asemenea, această activitate este cuprinsă în cadrul a 2 proiecte derulate în regim propriu:

1. Studiul ecologiei cuibăritului și a migrației târzii în zonele costiere de la Marea Neagră, care își propune implementarea schemei de inelare cu efort constant în vederea dezvoltării de studii cu privire la ecologia cuibăritului speciilor de păsări din habitatele costiere de la Marea Neagră, precum și identificarea migrației târzii în cazul exemplarelor tinere pe ruta *Via Pontica*.
2. Studiul migrației speciilor de păsări pe ruta de migrație *Via Pontica*, care își propune sa analizeze studiul migrației în raport cu influențele schimbărilor climatice pentru cea de-a doua rută ca importanță din Europa, *Via Pontica*, precum și documentarea capacității de implementare a unor studii ecotoxicologice, taxonomice și de distribuție a zoonozelor, folosind metodele caracteristice unei stații ornitologice.

Scopul acestui studiu este de a obține date care să permită evaluarea populațiilor speciilor de păsări ce migrează pe ruta „Via pontica”, în partea de sud-est a României. De asemenea, ne va permite colectarea de date morfometrice pentru subspeciile din estul Europei, subspecii foarte puțin studiate la nivel continental. Odată montate, inelele ornitologice vor contribui ani la rând cu date privind migrația în Estul Europei – Asia – Africa, ceea ce ne va permite identificarea unor măsuri reale de conservare a acestor specii de păsări, precum și colectarea de date de bază privind potențialul de transmitere intercontinentală a unor virusuri, bacterii sau paraziți.

Speciile de păsări vor fi capturate prin metode non-invazive folosind plase ornitologice (Arizaga et al. 2011, Martin et al. 2017) și structuri de plase de tip Heligoland (Woodford 1959, Woodford și Hussell 1961) special create pentru capturarea în condiții de siguranță, fără a provoca răni. Odată montate, plasele sunt verificate la fiecare oră pentru a scoate indivizii capturați. Fiecare individ capturat va fi identificat, i se va evalua starea fiziologică și i se vor efectua măsurători biometrice. Toți indivizii capturați vor fi eliberați în același loc după montarea unui inel ornitologic pe picior, imediat după capturare. Inelarea este efectuată doar de persoane autorizate de către Centrala Ornitologică Română (COR) sau de alte centrale ornitologice din străinătate afiliate EURING (Centralei Ornitologice Europene), dar care au permisiunea COR de a inela în România.

Astfel, având în vedere cele menționate anterior, propunem spre aprobare prezentul proiect de ordin.

**Director General**

**Ilie MIHALACHE**

Sorina Cristina MARIN, Șef serviciu, Serviciul Biodiversitate- Biosecuritate

Elaborat: Antonia OPRIȘAN- Consilier superior